   ڪراچي (شوبز نيوز) ناليواري اداڪارا مهوش حيات آئٽم نمبر تي تنقيد ڪندڙن کي جواب ڏيندي جمالياتي طور تي رقص کي فن جي سڀني کان بهترين صورت قرار ڏئي ڇڏيو. فلم ”باجي“ جي لاءِ مهوش حيات جو آئٽم نمبر ”گينگسٽر گڙيا“ جڏهن کان رليز ٿيو آهي، تڏهن کان سوشل ميڊيا تي مهوش حيات کي تنقيد جو نشانو بڻايو پيو وڃي. ڪجهه واهپيدارن مهوش حيات تي گيت ۾ بالي ووڊ اداڪارا ڪترينا ڪيف جي نقل ڪرڻ جو الزام هڻندي ست سريون ڇڏيون، جڏهن ته ڪجهه ماڻهن ان ڳالهه تي ڪاوڙ ڪندي چيو آهي ته مهوش حيات آئٽم نمبر ڇو ٿي ڪري. رڳو سوشل ميڊيا تي نه پر شوبز سان لاڳاپيل ڪجهه ماڻهن به آئٽم نمبر جي مخالفت ۾ ڳالهايو آهي پر مهوش حيات آئٽم نمبر جي مخالفت ڪندڙن کي جواب ڏيندي چيو آهي ته هن ڊانس نمبر تي پرفارم ڪرڻ منهنجي مرضي هئي، اداڪارا ۽ فنڪارا طور اها منهنجي نوڪري آهي، هڪ عورت جي حيثيت سان مون پنهنجو ڪم با اختيار بڻايو آهي، منهنجي لاءِ رقص جمالياتي طور تي فن جي سڀني کان بهترين شڪل آهي. مهوش حيات پنهنجي ڊانس پريڪٽس جي هڪ مختصر ويڊيو به شيئر ڪئي آهي ۽ لکيو آهي ته ”گينگسٽر گڙيا“ گاني جو سڀني کان ڏکيو ۽ منهنجو سڀني کان پسنديده اسٽيپ اهو هو. اصل ۾ اهو ڊانس جو اهو اسٽيپ هو، جنهن کي سوشل ميڊيا تي تنقيد جو نشانو بڻايو پيو وڃي ۽ چيو پيو وڃي ته اها ڪترينا ڪيف جي نقل آهي. مهوش حيات گاني جي ڪوريو گرافر عثمان خالد بٽ جا به ٿورا مڃيا.